**У С Т А В**

**НА СДРУЖЕНИЕ С НЕСТОПАНСКА ЦЕЛ**

**НАРОДНО ЧИТАЛИЩЕ „СВЕТЛИНА 1906-СМИЛЕЦ"**

**Актуализиран на 22.03.2010 г.**

##

## ОБЩИ ПОЛОЖЕНИЯ

Чл.1 С този устав се урежда учредяването, устройството, управлението,  дейността, имуществото, финансирането и издръжката на Сдружение с нестопанска цел Народно читалище **„**СВЕТЛИНА 1906-СМИЛЕЦ” .

Чл.2.(1) Сдружение с нестопанска цел Народно читалище „СВЕТЛИНА 1906-СМИЛЕЦ” е самоуправляващо се сдружение, което работи на територията на село СМИЛЕЦ. В неговата дейност могат да участват всички физически лица, без оглед на ограничения на възраст, пол, политически и религиозни възгледи и етническо самосъзнание.

          (2) Сдружението е юридическо лице с нестопанска цел, осъществяващо дейност в обществена полза, изпълнява и държавни културно-просветни задачи. То се представлява от Председателя или упълномощено лице от Настоятелството

**СЕДАЛИЩЕ И АДРЕС**

Чл.3 Седалището и адресът на управление на Сдружение с нестопанска цел Народно читалище **„**СВЕТЛИНА 1906-СМИЛЕЦ**”**  е в с .Смилец, ул.Трета № 69 общ.Силистра, обл.Силистра

 **ЦЕЛИ И ДЕЙНОСТИ**

Чл.4.(1) Целите на Сдружение с нестопанска цел Народно читалище **„**СВЕТЛИНА 1906-СМИЛЕЦ” са да задоволява потребностите на гражданите свързани с:

1. Развитие и обогатяване на културния живот, социалната и образователната дейност в населеното място, където осъществява дейността си;

2. Запазване на обичаите и традициите на българския народ;

3. Разширяване на знанията на гражданите и приобщаването им към ценностите и постиженията на науката, изкуството и културата;

4. Възпитаване и утвърждаване на националното самосъзнание;

5. Оказване на помощ и подкрепа на деца и възрастни хора от рискови групи, чрез предоставяне на различни социални услуги и достъп до информация;

(2) За постигане на целта сдружението да извършва основни дейности като:

1. Уреждане и поддържане на библиотека, читалня и видеотека;

2. Развитие и подпомагане на любителското художествено творчество;

3. Организиране на школи, кръжоци, курсове, клубове, кино и видеопоказ, празненства, концерти, чествания и младежки дейности;

4. Събиране и разпространение на знания за родния край;

5. Създаване и съхраняване на музейни колекции съгласно Закона за културното наследство;

6. Предоставяне на компютърни и интернет услуги;

           (3)  развива и допълнителна стопанска дейност, свързана с предмета на основната  дейност, в съответствие с действащото законодателство, като използват приходите от нея за постигане на определените в устава  цели. Сдружението не разпределя печалба.

          (4)Сдружението няма право да предоставят собствено или ползвано от него имущество възмездно или безвъзмездно:

1. За хазартни игри и нощни заведения;

2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

3. За постоянно ползване от политически партии и организации.

(5). Предоставя социални услуги на хора от рискови групи, като организира дейности свързани с изграждане на дневни центрове, социална рехабилитация и интеграция, и други дейности съгласно Закона за социално подпомагане и правилника за неговото приложение.

Чл.5.(1) Сдружението може да се съюзява с други културни институти и социални организации за защита на своите интереси и провеждане на съвместни дейности и инициативи.

           (2) Сдружението работи в тясно взаимодействие с учебни заведения, културни институти, обществени и други организации, които извършват културно-просветна работа и социална дейност.

          (3) Сдружението поддържа отношения на сътрудничество и координация с държавни органи и организации, на които закона възлага определени задължения.

#### **УЧРЕДЯВАНЕ**

Чл.6. (1) Сдружение с нестопанска цел Народно читалище „СВЕТЛИНА 1906-СМИЛЕЦ” се учредява най-малко от 50 дееспособни физически лица, които вземат решение на учредително събрание.

          (2) Учредителното събрание приема устава на сдружението и избира неговите органи. Уставът урежда:

         а/ Наименованието;

         б/ Седалището;

         в/ Целите;

         г/ Източниците на финансиране;

         д/ Органите на управление и контрол, техническите правомощия, начина на избирането им, реда на свикването им и вземането на решения;

         е/ Начина за приемане на членове и прекратяване на членството, както и реда за определяне на членския внос.

**ЧЛЕНСТВО**

Чл.7. (1) Членуването в сдружението е доброволно.

(2) Кандидатът подава писмено заявление до настоятелството, в което декларира, че е запознат с Устава и го приема. Кандидатите - юридически лица представят, освен молба, преписи от документите си за регистрация и решението на управителните си органи за членство в сдружението.

 (3 )Всеки член на сдружението има право да избира и да бъде избиран в ръководните органи след

 непрекъснато членство в сдружението от три години.

 (4)Всеки член има право да бъде информиран за дейността на сдружението, да се ползва от имуществото му

 и от резултатите от дейността му.

(5) Членските права и задължения са непрехвърлими и не преминават върху други лица.

(6) Членовете на сдружението са длъжни да спазват устава.

(7) Членовете на сдружението са длъжни да участват активно в дейността му, да работят за постигане на целите,да защитават интереситe и доброто име,да не уронват престижа, да пазят и обогатяват имуществото.

Чл.8. (1) Членовете на сдружението са индивидуални, колективни и почетни.

          (2) Индивидуалните членове са български граждани. Те биват действителни и спомагателни:

                   а/действителните членове са лица, навършили 18 години,които участват в дейността на сдружението, редовно плащат определения по устав членки внос до края на първото тримесечие на календарната година и имат право да избират и да бъдат избирани;

                  б/ спомагателните членове са лица до 18 години, които нямат право да избират и да бъдат избирани. Те имат право на съвещателен глас.

          (3) Колективните членове съдействат за осъществяване целите на сдружението, подпомагат дейностите, поддържането и обогатяването на материалната база и имат право на един глас в общото събрание.

Колективни членове могат да бъдат:

          1. Професионални организации;

          2. Стопански дружества;

          3. Търговски дружества;

4. Кооперации и сдружения;

5. Културно-просветни и любителски клубове и творчески колективи.

       (4) Почетни членове могат да бъдат български и чужди граждани с изключителни заслуги за сдружението,

предложени за такива от Настоятелството и приети с решение на Общото събрание.

Чл.9 Прекратяване на членството се извършва чрез:

1. Изключване на съответния член на сдружението от общото събрание по предложение на настоятелството, за системни нарушения на устава на сдружението и злоупотреба с името на Сдружение Народно Читалище „СВЕТЛИНА 1906-СМИЛЕЦ”, както и поради незаплащане на определения от общото събрание членски внос.

2. По писмена молба на съответния член на сдружението, адресирана до настоятелството.

3. Поради смърт на съответния член на сдружението или поставянето му под пълно запрещение.

4. С прекратяването на юридическото лице при колективните членове.

**УСТРОЙСТВО И УПРАВЛЕНИЕ НА СДРУЖЕНИЕТО**

Чл. 10. Органи на сдружението са:

1. Общото събрание;

2. Настоятелството;

3. Проверителната комисия.

Чл.11.(1) Върховен орган на сдружението е общото събрание.

           (2) Общото събрание на сдружението се състои от всички членове на сдружението, имащи право на глас.

Чл.12.(1) Общото събрание:

1. Изменя и допълва устава;

2. Избира и освобождава членовете на настоятелството, проверителната комисия и председателя;

3. Приема вътрешните актове, необходими за организацията на дейността на сдружението;

4. Изключва членове на сдружението по предложение на настоятелството, на основание чл.9.т.1 от Устава на Сдружение Народно читалище „СВЕТЛИНА 1906-СМИЛЕЦ”;

5. Приема основни насоки на дейността на сдружението;

6. Взема решения за членуване или за прекратяване на членството в сдружението или други организации;

7. Приема бюджета на сдружението;

8. Приема годишния отчет за дейността на настоятелството;

9. Определя размера на членския внос по предложение на настоятелството на сдружението;

10. Отменя решения на органи на сдружението, които противоречат на закона, устава или други вътрешни актове, регламентиращи дейността на сдружението.

11. Взема решение за откриване на клонове на сдружението след съгласуване с общината;

12. Взема решение за прекратяване на сдружението;

13. Взема решения за отнасяне до съда на незаконосъобразни действия на ръководството или отделни членове;

(2) Решенията на общото събрание са задължителни за другите органи на сдружението.

Чл.13 Правата по т.1, 2, 4, 8, 10, 12 не могат да се възлагат на други органи на сдружението.

Чл.14 Решенията на Общото събрание се вземат с явно гласуване и са задължителни за другите органи на сдружението.

Чл.15 Решенията на Общото събрание подлежат на съдебен контрол относно тяхната законосъобразност и съответствие с устава.

Чл.16.(1) Общо събрание на сдружението се свиква от настоятелството най-малко веднъж годишно.Извънредно общо събрание може да бъде свикано по решение на настоятелството, по искане на проверителната комисия или на една трета от членовете на сдружението с право на глас. При отказ на настоятелството да свика извънредно общо събрание, до 15 дни от постъпването на искането, проверителната комисия или една трета от членовете на сдружението с право на глас могат да свикат извънредно общо събрание от свое име.

(2) Поканата за общото събрание трябва да съдържа дневния ред, датата, часа и мястото на провеждането му и по чия инициатива то се свиква. Тя трябва да бъде получена не по-късно от 7 дни преди датата на провеждането. В същият срок на общодостъпни места трябва да бъде обявено и съобщение за събранието.

(3) Общото събрание е законно, ако присъстват най-малко половината от имащите право на глас членове на сдружението. При липса на кворум, събранието се отлага с един час. Събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.12, ал.1 т. 1,4,10,11 и 12 се вземат с мнозинство от две трети от всички членове. Останалите решения се вземат с мнозинство при повече от половината от присъстващите членове.

(5) Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по-късно от една година от датата на вземане на решението.

(7) Прокурорът може да иска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

Чл.17.(1) Всеки член на общото събрание има право на един глас.

          (2) По въпроси, които не са включени в дневния ред, не може да се вземат решения.

**НАСТОЯТЕЛСТВО**

Чл.18(1) Изпълнителен орган на читалището е настоятелството, което се състои най-малко от трима членове, избрани за срок до 3 години. Същите да нямат роднински връзки по права и съребрена линия до четвърта степен.

          (2) Настоятелството:

а/ Свиква общо събрание;

б/ Осигурява изпълнението на решенията на общото събрание;

в/ Подготвя и внася в общото събрание проект за бюджет на сдружението и утвърждава щата му;

г/ Подготвя и  внася в общото събрание отчет за дейността на сдружението;

д/ Назначава секретаря на сдружението, утвърждава длъжностната му характеристика и определя трудовото му възнаграждение;

е/ Настоятелството взема решение с обикновено мнозинство повече от половината на членовете си;

ж/ Приема членове  на сдружението по тяхно писмено заявление, с което те заявяват, че приемат устава на сдружението и са съгласни с определения от общото събрание членски внос. Приемането на нови членове се извършва най-късно до седем дни преди провеждането на годишното отчетно-изборно събрание на сдружението;

з/ Взема решения за сключване на договори със специалисти и други лица, необходими за осъществяване на дейността на сдружението;

и/ Взема решения по всички въпроси, които по закон или съгласно устава не спадат в правата на друг орган.

(3) Настоятелството може да взема решения, ако на заседанието присъствуват повече от половината от неговите членове.

(4) Присъстващо е и лице, с което има двустранна телефонна или друга връзка, гарантираща установяването на личността му и позволяваща участието в обсъждането и вземането на решения. Гласуването на този член се удостоверява в протокола от председателствуващия заседанието.

(5) Настоятелството взема решенията си с мнозинство повече от половината от членовете си.

(6) Настоятелството може да вземе решение и без да бъде провеждано заседание, ако протоколът от взетото решение бъде подписан без забележки и възражения от всички членове на настоятелството.

**ПРЕДСЕДАТЕЛ**

Чл.19.(1) Председателят на сдружението е член на настоятелството и се избира от общото събрание за срок от 3 години с граждански или трудов договор определен от Настоятелството съобразно цялостната дейност на сдружението.

(2) Председателят:

а/ Организира  дейността на сдружението съобразно закона, устава и решенията на общото събрание;

б/ Представлява сдружението;

в/ Свиква и ръководи заседания на настоятелството и председателствува  общото събрание;

г/ Ръководи текущата дейност на сдружението;

д/ Отчита дейността си пред настоятелството;

е/ Сключва и прекратява трудовите договори със служителите съобразно бюджета на сдружението и въз основа решение на настоятелството

**ПРОВЕРИТЕЛНА КОМИСИЯ**

Чл.20(1) Проверителната комисия се състои най-малко от трима членове избирани за срок от 3 години.

(2). Членовете на проверителната комисия не могат да бъдат лица, които са в трудово-правни отношения със сдружението или са роднини на членовете на настоятелството по права линия – съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря по спазването на закона, устава и решенията  на общото събрание.

(4) При констатирани нарушения проверителната комисия уведомява общото събрание на сдружението, а  при данни за извършено престъпление и органите на прокуратурата.

Чл.21  Не могат да бъдат избирани членове на настоятелството и на проверителната комисия лица, които са осъждани на лишаване от свобода за умишлени престъпления от общ характер.

Чл.21а. Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на сдружението.

**ИМУЩЕСТВО И ФИНАНСИРАНЕ**

Чл.22. Имуществото на сдружението се състои от масивна двуетажна сграда, право на собственост и от други вещни права, вземания, ценни книжа, други права и задължения.

Чл. 23. Сдружението набира средства от следните източници:

1.     Членски внос;

2.     Културно - просветна и информационна дейност;

3.     Субсидия от държавния и общински бюджети;

4.     Наеми от движимо и недвижимо имущество;

5.     Дарения, завещания;

6.     Други приходи.

Чл. 24. Недвижимото и движимото имущество, собственост на сдружението, както и приходите от него не подлежат на принудително изпълнение освен на вземания, произтичащи от трудови правоотношения.

Чл. 25.(1) Настоятелството изготвя годишния отчет за приходите и разходите, които се приемат от общото събрание.

(2) Отчет за изразходваните от бюджета средства се представя в общината, на чиято територия се намира сдружението.

##### ПРЕКРАТЯВАНЕ

Чл. 26(1)  Сдружението може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или решение на окръжния съд, ако:

1.     Дейността му противоречи на закона, устава и добрите нрави;

2.     Имуществото му не се използва според целите и предмета на дейността на сдружението;

3.     Е налице трайна невъзможност сдружението да действа или не развива дейност за период  от две години. В тези случаи министърът на културата изпраща сигнал до прокурора за констатирана липса на дейност на сдружението.

Уставът е приет с направените промени от общото събрание на членовете на Сдружение Народното читалище „СВЕТЛИНА 1906-СМИЛЕЦ” на 22.03.2010 година.

Председател : Милка Тодорова



**ОТЧЕТЕН ДОКЛАД**

**ЗА ДЕЙНОСТТА НА НАРОДНО ЧИТАЛИЩЕ**

**„ СВЕТЛИНА-1906-СМИЛЕЦ “ с. СМИЛЕЦ,**

**общ. СИЛИСТРА – ЗА 2022 г.**

 Уважаеми дами и господа,

 Читалищата са традиционна и характерна българска културна организация, която се заражда през Възраждането, преминава през всички промени на обществото ни, съхранена е и се развива според потребностите на различните времеви периоди и общности в страната. Читалищата са обществена организация, която е отворена за всички членове на общността и се характеризира с общодостъпността на дейностите си.

Народно читалище „ Светлина-1906-Смилец “ с. Смилец, общ. Силистра е единствената институция, която осъществява културно-просветната и духовна дейност на селото.

Основните приоритети в читалищната дейност са насочени към обогатяване на културния живот в селото и общината за удовлетворяване потребностите на населението чрез:

* Съхранение и развитие на традициите на българския фолклор
* Възпитаване и утвърждаване на националното самосъзнание и културната идентичност
* Обмен между културите на различните етноси
* Осигуряване на достъп до информация и комуникация

Народните читалища са уникални по своя характер български обществени институции – устояли на превратностите на историята, съхраняващи паметта на времето, подхранващи духа на настоящето и грижещи се за бъдещето на новото поколение. Мястото, където всеки е добре дошъл. То е място за срещи, дискусии, поставяне на проблеми и намиране на решенията им. То е мястото, където се изграждат и заздравяват социалните връзки. Особено важна е ролята на читалището в малките общности, където то е единствената културно – просветна и информационна институция. Не случайно ЮНЕСКО обяви българското читалище за световно нематериално културно наследство. Потребностите на хората са предпоставка за тяхната дейност и развитие. Като неправителствена институция Читалището осъществява своите дейности регламентирани в Закона за народните читалища, спазва всички закони на страната имащи отношение към работата му. Читалището е център на културно – масова, посветна, възпитателна и информационна дейност, като осъществява:

* Партньорството си с Община Силистра, училища, НПО и предимно с местната власт и местната общност с цел финансиране и намиране път към работещите хора за привличане на дейности.
* Разнообразява и обогатява живота на местното население. Запазване с родовата памет и съхраняване на традициите с цел предаване на нематериалното културно наследство на следващите поколения.
* Подпомага традиционните читалищни дейности и търси нови съвременни форми за тяхното развитие и предаване. Развиване на професионалните умения и повишаване на квалификацията на работещите в културната институция.
* Читалището се явява като най-естествения мост между миналото и съвремието и ролята му при създаването, укрепването и възпроизвеждането на традициите и културата на местното население е незаменима.
* Художествено-творческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните общности. Чрез тази дейност читалището ще работи за привличане на младите хора и учениците към читалищните дейности, както и за осмисляне на свободното време на учениците през лятната ваканция.
* С изявите на читалището ще се работи за развитие и обогатяване на културния живот в населеното място. За осъществяване на тези задачи ще бъдат изпълнявани следните дейности и ще бъдат организирани следните празници: Организиране и провеждане на местни фолклорни празници; Поддържане на утвърдените форми в любителското творчество и създаване на нови; Ангажирано участие в общинските празници и други прояви; Участие в различни фолклорни и певчески фестивали и празници в региона и страната.
* Развива ползотворното сътрудничество между читалищата на територията на Община Силистра, региона и страната.
* Стопанисва предоставения от Общината сграден фонд: Помещенията на читалището се нуждаят от непрекъснати текущи и основни ремонти, които трудно могат да се финансират. Прекаленото отлагане на ремонтите и обновяването на техниката може да превърне голяма част от тези помещения в трудно използваеми.

Към читалището функционират Женска вокална група, Женска фолклорна група, Лазарска група, Коледарска група и Детска коледарска група.

През 2022 година се проведоха следните мероприятия, които бяха в календарния план:

1. **06.01.2022 г.** – „ Богоявление “ - празник за здраве и дълголетие
* Литургия в храм „ Св. Йоан Кръстител“
* 174 години от рождението на Христо Ботев – подреждане на кът
1. **14.02.2022 г.** – „ Истинското вино е горчиво…“ – празник посветен на Трифон Зарезан
2. **18.02.2022 г.**- „ Ако спечеля, печели цял народ“ – презентация посветена на обесването на Васил Левски
3. **Месец Февруари** – организиран конкурс за Баба Марта на тема „ Мартеници бели, бели и червени “
4. **Месец Февруари** – организиран конкурс за 8 – ми март на тема „ За теб, мила мамо “
5. **01.03.2022 г.** - Ден на самодееца в читалището с почерпка на самодейците
6. **03.03.2022 г.** – 3-ти март – 144 години от Освобождението на България от турско иго – рецитал и поднасяне на венци пред паметниците в селото
7. **08.03.2022 г.** – „ Гордост е да си жена “ – празник, посветен на Международния ден на жената
8. **28.03.2022 г.** - Провеждане на годишно отчетно- изборно събрание на членовете на читалището
9. **01.04.2022 г.** – „ Априлски смях “ – ден на хумора и сатирата – четене на хуморески в библиотеката
10. **04.04 - 08.04.2022 г.** – Седмица на детската книга и Библиотекар за един ден – четене с деца и запознаване с работата на библиотекаря
11. **16.04.2022 г.** – Лазаруване в селото
12. **21.04.2022 г.** – „ Чук, чук, яйчице “ - боядисване на яйца, заедно с деца и възрастни. Също така в боядисването взеха участие и украинците.
13. **22.04.2022 г.** – Международен ден на книгата – четене в библиотеката заедно с децата
14. **01.05.2022 г.-** Засяване на бостан заедно с деца и възрастни. В засяването се включиха и украинците, които бяха в селото.
15. **02.05.2022 г.** - Изнесено творческо мероприятие до гр. Русе заедно със самодейци и членове на читалището.

В гр. Русе посетихме – къщата музей на Баба Тонка, Еко музея в гр. Русе, Пантеона на възрожденците и Мемориал военни гробища село Шуменци

1. **06.05.2022 г.** – Гергьовски люлки – общоселски празник
2. **28.05.2022 г. –** Участие във фолклорен събор

„ Пролетни игри и песни “ организиран от Община Силистра

1. **01.06.2022 г.** – Детско парти по случай 1 юни Ден на детето
2. **02.06.2022 г. – „**Аз съм Ботевче “ рецитал и поднасяне на венци пред паметниците в селото
3. **24.06.2022 г. –** „ Еньовден “ – празник на билките
* Литургия и песни в храм „ Св. Йоан Кръстител “ с. Смилец
* Участие в Празника на билките в гр. Силистра
1. **Месец Юни** – Турнир по тенис на маса
2. **Месец Юли** – Игри с децата, Четене на задължителните книжки от училище и решаване на задачи
3. **Месец Август** - участие на самодейците при Народно читалище ,, Светлина-1906-Смилец " в XII - ти Национален събор на българското народно творчество Копривщица. Завърнахме се от Копривщица с един златен и два сребърни медала.
4. **28.08.2022 г.** – „ Празник на динения маджун “ – седмо издание на празника
5. **02.09.2022 г. –** презентация посветена на Нашия Паисий – 5 години от смъртта на Руси Атанасов Михов
6. **06.09.2022 г**. – „ Заедно завинаги “ – 137 години от Съединението на България –презентация в библиотеката
7. **07**.**09.2022 г**. – 82 години от връщането на Южна Добруджа в пределите на Майка България – презентация в библиотеката
8. **13.09.2022 г. –** Участие в „ Празник на хляба “ гр. Силистра
9. **17.09.2022 г**. – участие на Женска фолклорна група в XI-Фолклорен фестивал ,,Иширково пее и танцува"

с. Професор Иширково

1. **22**.**09.2022 г. –** „ Да живее свободна и независима България “ презентация в библиотеката посветена на 114 години от Независимостта на България
2. **08.10.2022 г.** – Участие в кулинарния фестивал

„ Гозбите на Добруджа “ в с. Сребърна

1. **01.11.2022 г**. – Ден на Народните будители – презентация в библиотеката
2. **20.11.2022 г**. – Посрещане на мощите на Кирил и Методий в гр. Силистра
3. **21**.**11.2022 г**.- Ден на християнското семейство – връчване на поздравителни адреси на семейства, които отбелязаха през годината своите Златни сватби
4. **30**.**11.2022 г.** – Андреевден – презентация в библиотеката и кулинарна изложба на ястия свързани с празника
5. **15 – 30. 12.2022 г. –** Организиран конкурсза втора поредна година за детска рисунка на тема „ Вълшебна Коледа “
6. **17.12.2022 г. -** Участие в XXVI Коледарски фестивал

„ Стани нине, господине “ в гр.Силистра с кулинарна изложба на традиционни за района ястия за Бъдни вечер и Коледа

1. **18.12.2022 г. –** Организиран коледен концерт в читалището с участието на Детска коледарска група, Женска фолклорна група и Женска вокална група при читалището
2. **24.12.2022 г. –** Посрещане на Дядо Коледа в Енорийски център ,,Свети Йоан Александрийски" при храм „ Св. Йоан Кръстител “ с. Смилец
3. **24.12.2022 г. –** Коледуване в селото от Детска коледарска група и Мъжка коледарска група
4. **28.12.2022 г. –** „Тиха нощ “ новогодишен общоселски банкет в читалището

**БИБЛИОТЕЧНА ДЕЙНОСТ:**

 Важна част от дейността на читалището е работата на читалищната библиотека. Тя е средище за информация, комуникация, обучение, знание и култура. От 2009 година с помощта на техника, предоставена по програма „ Глобални библиотеки- България“, библиотеката ни се превърна в модерен и привлекателен център с доста по- големи възможности, за подпомагане трудния живот на хората от селото. Читалищната библиотека разполага с 9 431 регистрирани единици библиотечен фонд. С работата си библиотечния служител дава своя принос за духовното обогатяване на населението. Изявите им заемат голям дял в културно-просветната дейност на читалището, отчетени в предишния раздел, включват честването на бележити дати и годишнини от Националния календар, годишнини на творци и известни личности, даване на информация в различните области на познанието, работа с деца. Всеки творчески сезон групите подготвят нови репертоари, с които се представят пред населението, на национални събори и фестивали. Изказвам благодарност на всички самодейци за отделеното време за репетиции, за доброто представяне в изявите, за които най- голямата награда са аплодисментите на публиката и радостта в очите на хората. Стратегическото място и ентусиазма на читалищните дейци създават реални предпоставки за превръщането на читалището в истинско съвременно средище на културна дейност.

 Нека и в бъдеще нашето читалище да е привлекателен център и второ училище за всички нас. Чудесен дом на културата, в който живеят науката, словото и песента. Да си пожелаем да работим още по-добре и да постигаме нови успехи!

„ Един народ, който има съзнание, култура, писменост и наука, непременно ще има светла и трайна бъднина “.

Дата: 07.03.2023 г. Председател:………………

с. Смилец / М. Тодорова /

**ПЛАН**

**За работата на НЧ „Светлина-1906-Смилец “ с.Смилец,общ.Силистра за 2023 година.**

**ЦЕЛИ И ЗАДАЧИ**

Като неправителствена институция Читалището осъществява своите дейности регламентирани в Закона за народните читалища, спазва всички закони на страната имащи отношение към работата му. Читалището е център на културно-масова, просветна, възпитателна и информационна дейност, като осъществява:

* Съхраняване на културно-историческо наследство;
* Съхранение и популяризиране на традиции и обичаи характерни за

с. Смилец;

* Развиване и обогатяване на художествената дейност;
* Създаване условия за изява на творческите способности на младите хора;
* Превръщане на читалището в общодостъпен център за информационно осигуряване на населението, чрез ускорено навлизане в дейността му на съвременни комуникационни и информационни технологии;
* С изявите на читалището ще се работи за развитие и обогатяване на културния живот в населеното място. За осъществяване на тези задачи ще бъдат изпълнявани следните дейности и ще бъдат организирани следните празници: Организиране и провеждане на местни фолклорни празници; Поддържане на утвърдените форми в любителското художествено творчество и създаване на нови; Ангажирано участие в общинските празници и др.прояви. Участие в различни фолклорни и певчески фестивали и празници в региона и страната.Развива и обогатява художествената дейност. Любителско творчество и художествено-творческа дейност.
* Разработва и реализира инициативи за развитие и финансиране на читалищната дейност; Разширява съдържателния и социален обхват на читалищната дейност за привличане на по-широк кръг от обществеността
* Развива ползотворното сътрудничество между читалищата на територията на Община Силистра, региона и страната
* Провеждане на годишно отчетно-изборно събрание на членовете на читалището
* Провеждане на заседания на Настоятелството на всеки два месеца и извънредни по време на творческия сезон
* Стопанисва предоставения от Общината сграден фонд

Помещенията на читалището се нуждаят от непрекъснати текущи и основни ремонти, които трудно могат да се финансират. Прекаленото отлагане на ремонтите и обновяването на техниката може да превърне голяма част от тези помещения в трудно използваеми.

**БИБЛИОТЕЧНА ДЕЙНОСТ**

Продължаване работата по превръщане на читалищната библиотека в общодостъпен център за библиотечно и информационно осигуряване на общността, чрез ускорено навлизане в дейността и на съвременни комуникационни и информационни технологии чрез:

* Обновяване на библиотечния фонд в зависимост от читателските интереси;
* Прочистване и отчисляване на библиотечния фонд от физически остаряла литература;
* Подобряване дейността на библиотеката чрез различни форми и мероприятия;
* Осъществяване на изложби свързани с бележити дати на личности и събития от местен, регионален и национален характер;
* Провеждане на срещи и литературни четения на новоиздадена литература и младите автори;
* Черпене и обмен на идеи от интернет сайтовете „ Добри практики“ и „ Доброволци в библиотеката “ на Фондация Глоб@лни библиотеки България;
* Участие в проекти на Министерството на културата;
* Поддържане сайта на библиотеката във Фондация Глоб@лни библиотеки България.

|  |  |  |  |
| --- | --- | --- | --- |
| **№** | **МЕРОПРИЯТИЕ** | **ДАТА И ЧАС**  | **ОТГОВОРНИК** |
| **1** | 175 г. от рождението на Христо Ботев – подреждане на кът и прожекция на филма „ Свобода или смърт “  | 06.01.2023 г.13:00 часа | Читалищен секретарБиблиотекар |
| **2** | Клуб на жената „Импулс” –тренировки за раздвижване и танци. | 17.01.2023 г. | Читалищен секретар |
| **3** | „Роди се нов живот “ – отбелязване на обичая Бабинден с общоселско празненство | 21.01.2023 г.10:00 часа | Читалищен секретар |
| **4** | „ Любов и вино“ – пресъздаване на обичая Трифон Зарезан - общоселски празник  | 14.02.2023 г.10:00 часа | Читалищен секретар |
| **5** | „Дела трябват, а не думи “ - 150 години от Обесването на Васил Левски – подреждане на кът и прожекция на документалния филм за съдбата на Апостола „ Черна легенда “ | 18.02.2023 г.13:00 часа | Читалищен секретарБиблиотекар |
| **6** | Работилница за направа на мартеници; Презентация „ Легенда за Пижо и Пенда “ | 20-28.02.2023 г.10:00 часа | Читалищен секретарБиблиотекар |
| **7** | Провеждане на годишно редовно – отчетно събрание на членовете на читалището | М. Март 2023 г. | Председател НЧЧиталищен секретар |
| **8** | „ Българската мартеница – символ за здраве и сила “ – раздаване на мартеници; изложба | 01.03.2023 г.9:00 часа | Читалищен секретарБиблиотекар |
| **9** | „ С дух и любов “ – честване деня на самодееца – тържество с всички самодейци на читалището / викторина, томбола и др. игри / |  01.03.2023 г .13:00 часа | Читалищен секретарБиблиотекар |
| **10** | „Българийо за тебе те умряха, една бе ти достойна зарад тях…“ литературно-музикална програма посветена на Освобождението на България ; поднасяне на цветя и венци пред паметника на Ботевите четници в селото | 03.03.2023 г.10:00 часа | Читалищен секретарБиблиотекар |
| **11** | „Жената – вечната и святата “ – Международен ден на жената | 08.03.2023 г.13:00 часа | Читалищен секретарБиблиотекар |
| **12** | Работилничка за пролетни картички и рисунки с деца от селото, изложба на картички | 18.03.2023 г.10:00 часа | Читалищен секретарБиблиотекар |
| **13** | „ Пролетта дойде, хайде всички на хорце, да се хванем за ръце и да викнем от сърце – Пролетта дойде !“ - Отбелязване на Световния ден на водата | 22.03.2023 г.10:00 часа  | Читалищен секретарБиблиотекар |
| **14** | Международен ден на детската книга и изкуство за деца „ Да се запознаем с книжките “ | 01.04.2023 г.13:00 часа | Библиотекар |
| **15** | „ Лазаровден “ - лазаруване в селото | 08.04.2023 г.09:00 часа | Читалищен секретарБиблиотекар |
| **16** | Велики Четвъртък – Боядисване на яйца | 13.04.2023 г.09:00 часа |  Читалищен секретарБиблиотекар |
| **17** | Участие на читалищните колективи в традиционен фестивал на любителското творчество в град Силистра | М. Април | Читалищен секретар |
| **18** | Ден на Земята – презентация и четене на открито; засаждане на дърво пред сградата на читалището | 22.04.2023 г.10:00 часа | Читалищен секретарБиблиотекар |
| **19** | „ Баба и внуче за маджун се стягат “– засяване на бостан | 01.05.2023 г.9:30 часа | Читалищен секретар |
| **20** | „ Гергьовден “ – люлеене на люлка за здраве, песни и хора | 06.05.2023 г.16:00 часа | Читалищен секретарБиблиотекар |
| **21** | Ден на библиотекаря – ден посветен на библиотечния работник -Традиционна среща с библиотечни работници от Област Силистра | 11.05.2023 г.13:00 часа | Читалищен секретарБиблиотекар |
| **22** | „Слава Вам, творци велики “ – витрина по случай Деня на славянската писменост и на българската просвета и култура. Награждаване на най-активните читатели с грамота и книга. | 24.05.2023 г.10:00 часа | Библиотекар |
| **23** | Организиране на детско парти и забавни игри по случай 1- ви Юни Международният ден на децата. Рисунка на асфалт, томбола, спортни състезания | 01.06.2023 г.17:00 часа | Читалищен секретарБиблиотекар |
| **24** | Ден на Христо Ботев и загиналите за свободата на България – рецитал и тържествено поднасяне на венци и цветя пред паметника на Ботевите четници – Курти и Илия Чобанови | 02.06.2023 г.10:30 часа | Читалищен секретарБиблиотекар |
| **25** | „Магическата сила на билките”- празнична литургия в църковния храм” Св.Йоан Кръстител” и курбан. | 24.06.2023 г. | Читалищен секретарБиблиотекар |
| **26** | Детска лятна арт работилница: Работни ръчички – рисуване, апликации, работа с различни приложни техники пред читалището; прожектиране на детски филми от препоръчителните списъци на учениците. | Месец Юли – два пъти в седмицата | Читалищен секретарБиблиотекар |
| **27** | Творческа командировка на самодейците | Месец Юли | Читалищен секретар |
| **28** | 186 години от рождението на Васил Левски – прожекция на филм за Апостола – зрителна зала читалище | 18.07.2023 г.14:00 часа | Читалищен секретарБиблиотекар |
| **29** | Празник на динения маджун – демонстрация на приготвяне на маджун | 27.08.2023 г. | Кметски наместникПредседател НЧ Читалищен секретарБиблиотекар |
| **30** | 138 години от Съединението на Княжество България с Източна Румелия – прожекция на документален филм от поредицата „ Историята оживява “ | 06.09.2023 г.14:00 часа | Библиотекар |
| **31** | 115 години от Независимостта на България – фотоизложба отразяваща важни исторически моменти от важни събития. | 22.09.2023 г.11:00 часа | Библиотекар |
| **32** | „Помни своя род, език и история”--ден на Народните будители-презентация и откриване на новия творчески сезон. | 01.11.2023 г.14:00 часа | Читалищен секретарБиблиотекар |
| **33** | „Семейни християнски вечери -уют и топлина”-вечер посветена на християнските добродетели. | 21.11.2023 г. 15:00 часа | Читалищен секретарБиблиотекар |
| **34** | Андреевден – плетеница от християнски ритуали, езически обреди и народни суеверия /Кулинарна изложба/. | 30.11.2023 г. 15:00 часа | Читалищен секретарБиблиотекар |
| **35** | 62 години библиотека при НЧ „Светлина-1906-Смилец “  | 04.12.2023 г.10:00 часа | Библиотекар |
| **36** | Ателие за изработване на оригинално елхово украшение и коледарски венци | 05-15.12.2023 г.10:00часа | Читалищен секретарБиблиотекар |
| **37** | „ Село мое, село родно! “ – празник на селото - 190 години от създаването му | 09.12.2023 г.18:00 часа | Кметски наместникПредседател НЧЧиталищен секретар |
| **38** | „ Традицията среща бъдещето “ – Коледна изложба | 21.12.2023 г. | Читалищен секретарБиблиотекар |
| **39** | Тържество за децата с Дядо Коледа | 23.12.2023 г.18:00 часа | Читалищен секретарБиблиотекар |
| **40** | „Ой, Коледо, мой Коледо“ – коледуване на читалищните групи в село Смилец | 24.12.2023 г. | Читалищен секретар |
| **41** | „Сурва , сурва, година”-Новогодишно парти за населението на село Смилец. | 29.12.2023 г.19:00 часа | Председател НЧ Читалищен секретарБиблиотекар |

08 .11.2022 г. Председател:……………..

с.Смилец, общ. Силистра / М. Тодорова /